સુરેન્દ્રનગર જિલ્લામાંથી સમગ્ર સૌરાષ્ટ્રને પાણી સાથે તેલનો પુરવઠો પણ પુરો પાડવામાં આવી રહ્યો છે. સુરેન્દ્રનગર-વઢવાણમાં નકલી તેલનું વેચાણ લાંબા સમયથી થતુ હોવાની બુમરાણો ઉઠી હતી ત્યારે સુરેન્દ્રનગર પોલીસે પુરવઠા ખાતાને ઉંઘતુ રાખી દરોડા પાડ્યા હતા. જેમાં વઢવાણ જી.આઈ.ડી.સી. વિસ્તારમાં સીંગતેલમાં ભેળસેળ કરી નકલી તેલ લોકોને ખવડાવવામાં આવતું હોવાનો પર્દાફાશ થયો હતો. સુરેન્દ્રનગર શહેરમાં આવેલી મહેતા માર્કેટમાં બુધવારે મોડી સાંજે વઢવાણ મામલતદારે પોલીસ ટીમ સાથે તેલના વેપારીઓને ત્યાં દરોડા કર્યા હતા. જેમાં તેલના સેમ્પલ લેવાયા બાદ એક મોટી પેઢીની જીઆઇડીસીમાં આવેલી ફેક્ટરીમાં પણ તપાસ હાથ ધરી હતી.